**Dragi maturanti,**

Vi ste jedna od brojnih generacija koja je uspješno privela kraju srednjoškolsko obrazovanje u srednjoj školi „Arboretum Opeka“ Marčan. Vas 94 je bilo u generaciji i danas ste gotovo svi ovdje da biste i formalno završili jedno lijepo životno razdoblje, okrenuli stranicu u knjizi života i uputili se na stvaranje novih listova u obliku daljnjeg školovanja, pronalaženje posla ili osnivanja obitelji. Što god bilo neka vam je sa srećom! Opraštate se od jednog vrlo važnog životnog razdoblja i dalje ste sami odgovorni za ono što slijedi. Danas se rastajemo s još jednom generacijom maturanata koja je, kao i sve prije, ostavila pečat u školi i pridonijela njezinom razvoju.

Prije nešto više od mjesec dana na jednu noć ste zaboravili sve obveze i brige i dozvolili si noć lude zabave koju će te pamtiti cijeli život. To je bila prigoda na kojoj ste zahvalili i nama u školi, ali i svojim roditeljima, na svemu što smo vam pružili da biste danas bili tu, da biste se s radošću sjećali mnogih uspomena iz perioda vašeg srednjoškolskog obrazovanja koje će te podijeliti na susretima obilježavanja mature barem svake pete godine. Kad sad na kraju odahnete i mnogi iskrižate putove daleko od ovog mjesta, osvrnite se katkad u mislima na školu koja će čuvati vaše tajne, muke i radosti kao i mnogim generacijama do sada. Nemojte tugovati zbog rastanka, nego se radujte što ste nas imali kraj sebe i što smo vam omogućili da spoznate neke druge vrijednosti za koje možda uopće niste znali, a upoznali ste bolje i sami sebe.

Ovo je i prigoda da se prisjetite kako ste prije par godina kročili ka budućnosti kroz nepoznata vrata s dozom nesigurnosti i straha. Danas, par godina poslije, iza sebe imate riznicu uspomena, novo iskustvo, stečena znanja i prijatelje za čitav život. Nastojat ćete kroz život i posao pokazati i dokazati da ste postali uspješniji, zreliji i bolji ljudi. Ovo je neponovljivo putovanje i vjerujem da je svaka izgovorena riječ koju ste dobili od nastavnika, suradnika, pa i mene osobno, dala mali , ali značajan doprinos u izgradnji vaše osobnosti i nadam se da ćete nam to vratiti tako da dalje ostvarujete uspjehe u životu i pokažete da ste vrijedni našeg sjećanja i da su naša znanja i iskustvo koja smo vam prenijeli karta za putovanje ka što boljoj i svjetlijoj budućnosti. Svaki put ima i onaj dio koji je trnoviti, ali vjerujem kad se to događalo da ste znali da smo vam oslonac i sigurno utočište i nepresušan izvor snage za nastavak putovanja dalje, baš kao „školski roditelji“. Vrijeme je da se oprostimo i da krenemo i vi i mi dalje, stazom budućnosti gdje nas čekaju novi izazovi, novi strahovi, nade i uspjesi. Hvala vam što ste danas ovdje jer je svaki od vas jedinstven dio koji čini ovu slagalicu potpunom. Dragi maturanti, već danas krećete novim, drugačijim i donekle nepoznatim putovima. Na tim životnim stazama od vas se očekuju brzi, smisleni i visoko etički postupci. Postoje stvari za koje vas nismo mogli pripremiti, susreti sa ljudima i događajima o kojima niste mogli saznati iz knjiga. Ali jedno smo sigurno zajedno uspjeli-☺ Postali ste odrasli, zreli ljudi, svjesni važnosti vlastite odgovornosti! Upijajte nova znanja , stremite novim visinama, dokučite nedokučivo i snove pretvorite u stvarnost! Pustite mislima da slobodno putuju, ali ne zaboravite temelje koji su vam dali širinu i osnovu da budete što jeste. Važni su daljnji uspjesi, važno je da ispunite očekivanja svojih roditelja, ali najvažnije je **OSTATI ČOVJEK!**  Tu titulu nije moguće kupiti. Pobrinite se da dobijete ono što stvarno želite da vam se ne dogodi da vas prisile da volite ono što vam se daje!

I na kraju ne zaboravite **UČENJE NEMA DOBNU GRANICU!**

U Marčanu, 28.lipnja 2016. Vaša ravnateljica;

 mr.sc.Rajka Tršinski